钦定古今图书集成/明伦汇编/官常典/第248卷 > 钱象坤
## 钦定古今图书集成/明伦汇编/官常典/第248卷 > 钱象坤

按《明外史成基命传》：“钱象坤，字弘载，会稽人。万历二
十九年进士。泰昌改元，官少詹事，直讲筵。讲毕，见中
官王安与执政议事，即趋出。安使人延入，坚不可。给
事中论织造，语侵中贵，诏予杖，阁臣救不得。象坤语
叶向高，讲筵面奏之，乃免。时行立枷法，惨甚，象坤率
同列争。熹宗恻然，多所宽释。天启中，再迁礼部右侍”
郎兼太子宾客。向高辞位，御史黄公辅虑象坤柄政，
请留向高，诋象坤甚力。象坤遂辞去。六年廷推南京
礼部尚书。魏忠贤私人指为缪昌期党，落职闲住。崇
祯元年召拜礼部尚书，协理詹事府。京师戒严，条《御
敌》三策。奉命登陴分守，祁寒不懈。帝觇知，遂与如宠
并相。明年，体仁入，象坤其门生，让而处其下。累进少
保。象坤在翰林时，与龙锡、谦益、士升并负物望，称“四
钱。”及为相，亦颇能自立。四年，御史水佳引连劾兵部
尚书梁廷栋，廷栋不待旨即奏辨。廷栋故出象坤门，
佳引疑象坤泄之，语侵象坤。延儒以廷栋尝发其私
人赃罪，恶之，并恶象坤。象坤遂五疏引疾去，廷栋竟
落职。给事中吴执御、傅朝佑称“象坤难进易退，不当
以门生累”，不听。家居十年卒。赠太保，谥文贞。